NARIADENIE KOMISIE (ES) č. 1128/2008
zo 14. novembra 2008,
ktorým sa mení a dopĺňa nariadenie (ES) č. 40/2008, pokiaľ ide o zoznam plavidiel zúčastňujúcich sa na nezákonnom, nenahlásenom a neregulovanom rybolove v severnom Atlantiku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 40/2008 zo 16. januára 2008, ktorým sa na rok 2008 stanovujú rybolovné možnosti a súvisiace podmienky pre určité populácie rýb, uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie výlovu (1), a najmä na jeho bod 4 prílohy XIII,
keďže:
(1)
Európske spoločenstvo je od roku 1981 zmluvnou stranou Dohovoru o budúcej multilaterálnej spolupráci pri rybolove v severovýchodnom Atlantiku (2). Nariadením (ES) č. 40/2008 sa stanovujú ustanovenia Spoločenstva, ktorými sa realizujú opatrenia dohodnuté v uvedenom kontexte, vrátane zoznamu plavidiel uvedeného v dodatku k prílohe XIII, ktorých účasť na nezákonnom, neohlásenom a neregulovanom rybolove (zoznam NNN) potvrdila Komisia pre rybolov v severovýchodnom Atlantiku (NEAFC) a Organizácia pre rybolov v severozápadnom Atlantiku (NAFO).
(2)
NEAFC odporučila v júli 2008 zmeniť a doplniť zoznam NNN. Malo by sa zabezpečiť vykonanie uvedeného odporúčania v rámci Spoločenstva.
(3)
Nariadenie (ES) č. 40/2008 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Dodatok k prílohe XIII k nariadeniu (ES) č. 40/2008 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. novembra 2008